Diari Oficial de la Generalitat Valenciana


Sumari del DOGV 8570, del 14-06-2019 (2019/5928)

RESOLUCIÓ de 6 de juny de 2019, del director general de Relacions amb les Corts, per la qual es publica el Conveni entre la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, la Diputació Provincial de València i l'Ajuntament de València, per a la constitució del Consorci del Consell de l'Horta de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8570

Data del DOGV
:   14-06-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/5928


Data del document
:   06-06-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 6 de juny de 2019, del director general de Relacions amb les Corts, per la qual es publica el Conveni entre la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, la Diputació Provincial de València i l'Ajuntament de València, per a la constitució del Consorci del Consell de l'Horta de València. [2019/5928]  
La Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, la Diputació Provincial de València i l'Ajuntament de València han subscrit, prèvia tramitació reglamentària, el dia 20 de maig de 2019, el conveni per a la constitució del Consorci del Consell de l'Horta de València, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 6 de juny de 2019 i número 482/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 6 de juny de 2019.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, la Diputació de València i l'Ajuntament de València, per a la constitució del Consorci Consell de l'Horta de València  
  
València, 20 de maig de 2019  
  
Reunits  
D'una part, Elena Cebrián Calvo, consellera d'Agricultura, Medi Ambient, Canvi Climàtic i Desenvolupament Rural, en virtut de les facultats que li confereixen la Llei 5/1983, de 30 de desembre, de la Generalitat, del Consell, i el Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, i expressament facultada per a aquest acte en virtut de l'Acord del Consell de data 26 de abril de 2019.  
D'una altra part, Joan Ribó Canut, en qualitat d'alcalde de l'Ajuntament de València, en nom i representació d'aquest, en virtut del que es disposa en l'article 21.1.b de la Llei 7/1985, de 2 d'abril, reguladora de les bases de règim local, facultat per a aquest acte, per Acord del Ple d'aquesta corporació local de data 28 de febrer de 2019, assistit per Pedro García Rabasa, secretari de l'Ajuntament, en l'exercici de les funcions de fedatari públic que li atribueix l'article 92 bis, 1.a, de la mencionada llei.  
D'una altra part, Antoni Francesc Gaspar Ramos, en qualitat de president de la Diputació de València, en nom i representació d'aquesta, en virtut del que es disposa en l'article 34.1b de la Llei 7/1985, de 2 d'abril, reguladora de les bases de règim local, en compliment de l'Acord plenari de data 26 de març de 2019, assistit per Vicente Boquera Matarredona, secretari general de la Diputació, en l'exercici de les funcions de fedatari públic que li atribueix l'article 92 bis, 1a, de la mencionada Llei reguladora de les bases del règim local.  
  
Actuant tots ells pel que fa a les seues respectives competències i reconeixent-se poders i facultats suficients per a formalitzar el present conveni.  
  
Exposen  
L'Horta de València constitueix un dels paisatges agraris més singulars de l'entorn mediterrani. És un espai amb acreditats valors productius, ambientals, culturals, històrics i paisatgístics, mereixedor d'un règim de dinamització i protecció que garantisca la seua recuperació i pervivència per a les futures generacions. És també un espai estratègic quant a la producció d'aliments i un actiu territorial que contribueix a l'excel·lència i diferenciació de l'àrea metropolitana de València, dins del context global d'uns espais urbans que seran la clau del benestar de les pròximes generacions.  
A més l'horta genera una producció agrícola de proximitat, que permet disposar a la població de l'àrea metropolitana de València de productes hortofructícoles d'alta qualitat amb costos reduïts de transport i menors emissors de gasos d'efecte d'hivernacle. Tot aquest paisatge productiu i cultural, d'incalculable valor, està seriosament amenaçat de desaparició per la pressió de l'activitat urbanística, les infraestructures de mobilitat i la crisi i abandó de l'activitat agrària, que cal protegir i recuperar.  
L'Horta de València posseeix una dimensió internacional reconeguda, puix que només resten cinc espais semblants a la Unió Europea, com ho testifica l'informe Dobris de l'Agència Europea del Medi Ambient, el qual reconeix aquests paisatges com a portadors de valors culturals i històrics que la Unió Europea ha de preservar, posant en marxa els mecanismes necessaris per a la seua conservació activa.  
  
En el marc legal i de conformitat amb el que s'estableix per la Constitució i l'article 49.1.9 de l'Estatut d'Autonomia de la Comunitat Valenciana, la Generalitat té competències exclusives en matèria d'ordenació del territori i del litoral, urbanisme i habitatge. Des del punt de vista de l'activitat agrària, el desenvolupament productiu de l'Horta de València es troba també justificat en l'article 49.3.3 de l'esmentat Estatut, puix que la Generalitat té competències exclusives en agricultura i reforma i desenvolupament agrari.  
La Llei 5/2018, de 6 de març, de l'Horta de València, assenyala en el seu article 1, com a objecte de la llei, «La preservació, recuperació i dinamització de l'horta com a espai amb reconeguts valors agraris, ambientals, paisatgístics, arquitectònics, històrics, culturals i antropològics, que són determinants per al progrés econòmic, la qualitat de vida de la ciutadania i la gestió sostenible de l'àrea metropolitana de València, a fi de promoure la rendibilitat i viabilitat econòmiques de l'activitat agrària». És per això que es crea el Consell de l'Horta de València en el seu article 38, el qual adopta la forma de consorci, amb la participació de les diferents administracions públiques involucrades en la dinamització de l'horta, per mandat de l'article 123.1 de la Llei 40/ 2015, d'1 d'octubre, de règim jurídic del sector públic, així com dels actors socials, econòmics i ambientals que tenen la necessària legitimació per a formar part d'aquest ens, i l'objecte del qual és garantir la pervivència i promoure la dinamització de les activitats agràries, a fi de fomentar una agricultura més respectuosa amb el medi ambient i permetre usos i activitats compatibles amb les activitats agràries per a millorar la sostenibilitat econòmica, social i ambiental del territori i fomentar la participació ciutadana en la presa de decisions que afecten l'horta i la reconnexió camp-ciutat.  
Al Consorci podran incorporar-se com a membres altres entitats i institucions públiques o privades, assenyalades en l'article 42 de la Llei 5/2018, de l'Horta, que perseguisquen finalitats d'interés públic concurrents amb els de les administracions consorciades. El procediment d'adhesió s'establirà en els estatuts que s'aproven.  
Per tot això, atés el mandat legal contingut en l'article 30 de la Llei 5/2018, de 6 de març, de l'Horta de València, s'acorda formalitzar el present conveni que regula la creació del Consorci Consell de l'Horta de València, en els termes i conformement a les següents  
  
  
Clàusules  
  
Primera. Objecte. Constitució del Consorci  
Constitueix l'objecte del present conveni, la constitució del Consorci Consell de l'Horta de València, com a ens gestor de l'Horta, entre la Generalitat Valenciana, a través de la Conselleria d'Agricultura, Medi Ambient, Canvi Climàtic i Desenvolupament Rural, la Diputació Provincial de València i l'Ajuntament de València i adscrit a la conselleria amb competències en matèria d'agricultura i desenvolupament rural.  
  
  
Segona. Naturalesa jurídica i obligacions  
El Consell de l'Horta té naturalesa de consorci, amb personalitat jurídica pròpia i amb plena capacitat d'obrar, segons el que es disposa en l'article 39.1 de la Llei 5/2018, de 6 de març, de l'Horta de València.  
Les parts que subscriuen el present conveni assumeixen totes les obligacions i compromisos que es deriven del que s'estableix en la Llei 40/2015, d'1 d'octubre, de règim jurídic del sector públic i en qualsevol altra que els siga aplicable, així com de realitzar les actuacions necessàries tendents a la constitució i funcionament del consorci, i realitzar les aportacions que s'acorden en els estatuts que s'aproven.  
  
En cas d'incompliment per les parts que subscriuen aquest conveni dels compromisos per a la creació del consorci, referits a la tramitació essencial que ha de dur a terme cada entitat per a la seua constitució, suposarà causa d'extinció d'aquest conveni, no prosseguint-se la constitució d'aquest.  
  
Tercera. Estatuts  
Els Estatuts pels quals es regularà el Consell de l'Horta seran aprovats pel màxim òrgan executiu en la seua primera reunió mitjançant majoria qualificada. En l'annex del present conveni s'adjunta una proposta d'estatuts.  
Les posteriors modificacions estatutàries seran adoptades amb el procediment i mitjançant les majories que s'indiquen en els mateixos estatuts.  
  
Quarta. Comissió de Seguiment i Control  
A fi de realitzar una funció de seguiment, vigilància i control, es crearà un òrgan mixt, de caràcter paritari, denominat Comissió de Seguiment, format per dos representants designats per la Conselleria d'Agricultura, Medi Ambient, Canvi Climàtic i Desenvolupament Rural, un representant designat per la Diputació de València, i un representant designat per l'Ajuntament de València. Les seues funcions s'ajustaran al que es preveu en l'article 9 del Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre. Una còpia de les seues actes i acords es remetrà a la Direcció General d'Agricultura, Ramaderia i Pesca, de la mencionada conselleria.  
  
Cinquena. Vigència i extinció del conveni  
El present conveni entrarà en vigor el dia de la seua signatura i estarà vigent durant dos anys, prorrogable fins a dos més, moment en què es produirà l'extinció d'aquest.  
Si abans de la finalització d'aquest termini el Consell de l'Horta de València es troba en funcionament, i així ho decideix una majoria qualificada dels subscriptors d'aquest conveni, podran acordar la seua extinció.  
  
Sisena. Caràcter administratiu  
El present conveni de col·laboració té caràcter administratiu, quedant subjectes les parts en supòsit de litigi als tribunals de la jurisdicció contenciosa administrativa de la ciutat de València.  
  
Setena. Publicitat del conveni  
El text íntegre del conveni, una vegada subscrit, es publicarà en el portal de transparència de la Generalitat GVA Oberta en compliment del que disposa la Llei 19/2013, de 9 de desembre, de transparència, accés a la informació pública i bon govern, i la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
Una vegada aprovats els corresponents estatuts es procedirà a la publicació d'aquests en el Diari Oficial de la Generalitat Valenciana.  
  
I en prova de conformitat, les parts signen el present conveni per triplicat, en la ciutat i data d'encapçalament.  
  
La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.  
L'alcalde de l'Ajuntament de València: Joan Ribó Canut.  
El secretari de l'Ajuntament de València: Pedro García Rabasa.  
El president de la Diputació de València: Antoni Francesc Gaspar Ramos.  
El secretari general de la Diputació de València: Vicente Boquera Matarredona.  
  
  
ANNEX  
Proposta d'Estatuts del Consorci del Consell   
de l'Horta de València  
  
Capítol I. Disposicions generals  
Article 1. Objecte i denominació  
Article 2. Finalitats.  
Article 3. Membres  
Article 4. Naturalesa jurídica  
Article 5. Règim jurídic.  
Article 6. Seu.  
Capítol II. Àmbits territorial i funcional  
Article 7. Àmbit territorial  
Article 8. Funcions  
Article 9. Duració  
Capítol III. Òrgans del Consell de l'Horta de València  
Article 10. Òrgans del Consell de l'Horta de València  
Article 11. Presidència  
Article 12. Competències de la presidència  
Article 13. Secretaria.  
Article 14. Funcions de la secretaria.  
Article 15. L'òrgan executiu.  
Article 16. L'òrgan participatiu.  
Article 17. L'òrgan operatiu i gerència.  
Article 18. Funcions de la gerència.  
Article 19. Nomenament, substitució, suplència i representació  
Article 20. Duració del mandat i cessament  
Article 21. Drets de les persones membres del Consell de l'Horta de València  
Article 22. Informació i comunicació electrònica  
Article 23. Sessions i funcionament  
Article 24. Modificació dels estatuts  
Capítol IV. Règim econòmic i financer  
Article 25. Règim econòmic  
Article 26. Patrimoni i béns  
Article 27. Recursos econòmics i control  
Capítol V. Incorporacions, separacions i dissolució.  
Article 28. Incorporacions i separacions  
Article 29. Causes de dissolució  
Article 30. Procediment de dissolució  
Annex. Model de sol·licitud d'adhesió al consorci  
  
  
CAPÍTOL I  
Disposicions generals  
  
Article 1. Objecte i denominació  
El Consorci del Consell de l'Horta de València té per objecte garantir la pervivència i promoure la dinamització de les activitats agràries en l'Horta de València.  
L'entitat rep el nom oficial de Consorci del Consell de l'Horta de València.  
  
Article 2. Finalitats  
D'acord amb l'objecte indicat, el Consell de l'Horta de València té com a finalitats fomentar una agricultura més respectuosa amb el medi ambient, així com la possibilitat de permetre usos i activitats complementaris i compatibles amb les activitats agràries, per a millorar la sostenibilitat econòmica, social i ambiental del territori i de les activitats desenvolupades en l'àmbit d'aplicació de la Llei 5/2018, de 6 de març de la Generalitat, de l'Horta de València, així com fomentar la participació ciutadana en la presa de decisions que afecten l'horta, la sobirania alimentària, la reconnexió camp-ciutat i impulsar un sistema agroalimentari local.  
  
Article 3. Membres  
El Consell de l'Horta de València està integrat inicialment per la Generalitat Valenciana, la Diputació de València i l'Ajuntament de València. Amb posterioritat s'hi podran incorporar totes aquelles institucions i entitats que es recullen en l'article 42 de la Llei 5/2018. L'ampliació dels membres del Consorci s'ha de fer per acord del Consorci i d'acord amb el que estableix la Llei 5/2018, de 6 de març, de la Generalitat, de l'Horta de València, en la forma i amb les condicions i requisits establits en l'article 28 d'aquests estatuts.  
  
Article 4. Naturalesa jurídica  
1. De conformitat amb el que s'estableix en l'article 39 de la Llei 5/2018, de 6 de març de la Generalitat, de l'Horta de València, el Consell de l'Horta de València té, com a consorci, naturalesa d'entitat de dret públic, amb personalitat jurídica pròpia i diferent de la dels ens consorciats i amb plena capacitat per a obrar, una vegada tinguen eficàcia els acords d'aprovació de la seua constitució i d'aquests estatuts, a adoptar pels ens consorciats d'acord amb la legislació vigent.  
  
2. La capacitat jurídica de dret públic i privat serà tan àmplia com ho requerisca la realització de les seues finalitats. I, a través dels seus òrgans representatius, a més de les facultats que com a subjecte actiu de l'Administració pública li corresponen, amb sotmetiment al que es disposa en aquests estatuts i, supletòriament, al règim jurídic administratiu, podrà adquirir, posseir, reivindicar, permutar, gravar o alienar béns mobles i immobles, obligar-se, fer contractes, establir i explotar obres i serveis, exercir accions i excepcions i interposar recursos d'acord amb la legislació vigent, i qualssevol altres relacionades amb les finalitats i objectius perseguits en aquest. Tindrà autonomia en la seua organització i en l'administració del patrimoni propi per al compliment de les seues finalitats.  
3. El Consell, com a ens gestor de l'horta, estarà adscrit a la conselleria amb competències en matèria d'agricultura i desenvolupament rural.  
  
Article 5. Règim jurídic  
1. El Consell de l'Horta de València es regirà, pels presents estatuts, per la Llei 5/2018, de 6 de març, de la Generalitat, de l'Horta de València, i les disposicions especials que ho regulen, i amb caràcter preferent els articles específics sobre la matèria continguts en la següent normativa o la que la substituïsca:  
a) Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions o norma que la substituïsca.  
b) Llei 40/2015, d'1 d'octubre, de règim jurídic del sector públic, o norma que la substituïsca.  
c) La legislació sobre procediment administratiu comú quan exercisca potestats administratives.  
d) La legislació sobre contractes de les administracions públiques, pel que fa a l'execució material d'obres, prestació de serveis i explotació de serveis i equipaments.  
e) En tota la resta, per les normes de dret civil, mercantil i laboral.  
  
2. Els plans i programes d'obres i instal·lacions que realitze el Consell de l'Horta de València per al compliment de les seues finalitats comporta la declaració d'utilitat pública.  
  
Article 6. Seu  
El Consell de l'Horta de València té la seu en el terme municipal de València o en qualsevol de les localitats dels municipis de l'àmbit de l'horta. L'elecció de la seu definitiva s'ha de fer en la primera sessió de l'òrgan executiu de les propostes pels diferents municipis de l'àmbit de l'Horta de València. Aquest domicili podrà variar-se per acord del seu òrgan executiu per a radicar-lo en qualsevol dels municipis que formen part d'aquest.  
  
CAPÍTOL II  
Àmbits territorial i funcional  
  
Article 7. Àmbit territorial  
L'àmbit del Consell de l'Horta de València és el definit en l'article 3.1 de la Llei 5/2018, de l'Horta de València.  
  
Article 8. Funcions  
Correspon al Consell de l'Horta de València, a més de les funcions indicades en la Llei 5/2018, de 6 de març, de l'Horta de València, les següents:  
a) Col·laborar amb les figures de qualitat agroalimentària diferenciada que produïsquen i comercialitzen els seus productes, en tot o en part, en l'Horta de València.  
b) Vetlar per les pràctiques de cultiu tradicionals de l'Horta de València i pel desenvolupament sostenible del seu territori.  
c) Fomentar i coadjuvar a la correcta traçabilitat dels productes agrícoles de l'Horta de València i a la seua comercialització.  
d) Establir etiquetes o distintius de l'Horta valenciana per als productes agrícoles de qualitat cultivats en aquesta.  
e) Promoure l'elaboració d'estadístiques i estudis de producció, elaboració i comercialització dels productes de l'Horta de València.  
  
f) Establir un registre de productors de l'Horta de València i promoure la cooperació entre aquests.  
Article 9. Duració  
El Consorci tindrà una duració indefinida i subsistirà mentre perdure la necessitat de les finalitats i les funcions que se li atribueixen en aquests estatuts i en aplicació de la Llei 5/2018, de 6 de març, de l'Horta de València.  
  
CAPÍTOL III  
Òrgans del Consell de l'Horta  
  
Article 10. Òrgans del Consell de l'Horta de València  
El Consell de l'Horta de València s'estructura en un òrgan executiu, un òrgan operatiu de caràcter tècnic i un òrgan participatiu de caràcter consultiu. El funcionament i organització interna dels diferents òrgans que componen el Consell de l'Horta de València es regulen en aquests estatuts i en les normes que regulen els òrgans col·legiats de les diferents administracions públiques, i es garantirà el seu funcionament democràtic, així com l'equitat entre dones i homes.  
  
  
Article 11. Presidència  
Ostentarà la presidència del consorci la persona que posseïsca el càrrec de conseller/a en matèria d'agricultura. Presidirà les sessions de l'òrgan executiu i de l'òrgan participatiu de caràcter consultiu. En cas d'absència exercirà la presidència la persona pertanyent a la conselleria amb competències en agricultura i desenvolupament rural en qui delegue la presidència titular.  
  
Article 12. Competències de la presidència  
Correspondrà a la presidència:  
a) Ostentar la representació de l'òrgan.  
b) Acordar la convocatòria de les sessions ordinàries i extraordinàries del ple i fixar el seu ordre del dia, tenint en compte, si escau, les peticions de les altres persones membres formulades amb la suficient antelació.  
c) Presidir les sessions plenàries, moderar el desenvolupament dels debats i suspendre'ls per causes justificades.  
d) Vetlar pel compliment dels acords adoptats pel Consell.  
  
e) Visar les actes i certificacions dels acords del ple.  
f) Nomenar a la persona titular de la gerència.  
g) Exercir totes les funcions que siguen inherents a la presidència.  
  
Article 13. Secretaria  
El Consell de l'Horta de València comptarà amb una secretaria, la persona que ocupe la secretaria ho serà dels òrgans executiu i participatiu, dels quals serà també membre actuant amb veu i vot. Haurà de ser funcionari/ària de carrera de la Generalitat i serà designat/ada per la presidència del consorci mitjançant resolució. En cas d'absència o malaltia serà suplit/ida per un/a membre de l'òrgan col·legiat designat per la presidència a l'inici de cada sessió en la qual es produïsca aquesta absència.  
  
Article 14. Funcions de la secretaria  
Correspon a la secretaria  
a) Efectuar la convocatòria de les sessions dels òrgans del Consell per ordre de la seua presidència, així com les citacions a les persones membres d'aquests, vetlar per la legalitat formal i material de les actuacions de l'òrgan col·legiat, certificar les actuacions d'aquest i garantir que els procediments i les regles de constitució i d'adopció d'acords siguen respectades.  
b) Rebre els actes de comunicació de les persones membres amb el Consell i, entre aquests, les notificacions, peticions de dades, rectificacions o qualsevol altra classe d'escrits dels quals el Consell haja de tindre coneixement.  
c) Preparar el despatx dels assumptes, redactar i autoritzar les actes de les sessions dels òrgans del Consell.  
d) Expedir certificacions de les consultes, informes i acords aprovats.  
e) Quantes altres funcions siguen inherents a la secretaria de conformitat amb el que s'estableix en la Llei 40/2015 de règim jurídic del sector públic.  
  
Article 15. L'Òrgan Executiu  
1. L'Òrgan Executiu és l'òrgan col·legiat suprem de gestió i administració del Consorci.  
2. L'òrgan executiu estarà compost per, a més, de les persones que exerceixen la presidència i la secretaria per:  
- Un representant de la conselleria amb competències en agricultura i desenvolupament rural.  
- Un representant de la conselleria amb competències al medi ambient.  
- Un representant de la conselleria amb competències en ordenació del territori i paisatge.  
- Un representant de la conselleria amb competències en economia.  
- Un representant de la conselleria amb competències en patrimoni cultural.  
- Dos representants de la Diputació Provincial de València.  
- Quatre representants dels ajuntaments de l'àmbit de l'Horta (1 de l'Ajuntament de València, 1 de l'Horta Nord, 1 de l'Arc de Moncada i Horta Oest, 1 de l'Horta Sud).  
- Quatre representants de les entitats agràries més representatives designats conformement amb l'article 19 d'aquests estatuts.  
- Dos representants de les entitats privades sense ànim de lucre que acrediten una activitat mínima de dos anys en matèria de defensa i promoció de l'activitat agrària en l'àmbit de l'Horta de València designats conformement amb l'article 19 d'aquests estatuts.  
3. Són funcions de l'òrgan executiu les indicades en l'article 41 de la Llei 5/2018 i aquelles altres que s'incorporen en l'article 8 dels presents estatuts, així com l'aprovació de noves adhesions i separacions i la modificació dels estatuts.  
  
Article 16. L'òrgan participatiu  
1. L'òrgan participatiu de caràcter consultiu estarà compost per, a més de les persones que exerceixen la presidència i la secretaria, per:  
  
- Un representant de l'àrea d'agricultura de la conselleria corresponent.  
- On representant de l'àrea de medi ambient de la conselleria corresponent.  
- Un representant de la conselleria amb competències en ordenació del territori i paisatge.  
- Un representant de la conselleria amb competències en economia.  
- Un representant de la conselleria amb competències en patrimoni cultural.  
- Dos representants de la Diputació Provincial de València.  
- Un representant de cadascun dels ajuntaments de l'àmbit de l'horta que s'hagen adherit al present conveni.  
- Un representant de la Reial Séquia de Moncada.  
- Un representant del Tribunal de les Aigües de l'Horta de València.  
  
- Un representant dels òrgans de gestió i participació dels espais naturals protegits en l'àmbit de l'horta.  
- Un representant de la Confederació Hidrogràfica del Xúquer.  
- Quatre representants de les entitats agràries més representatives.  
  
- Dos representants de les entitats privades sense ànim de lucre que acrediten una activitat mínima de dos anys en matèria de defensa i promoció de l'activitat agrària en l'àmbit de l'Horta de València.  
- Un representant de les comunitats de regants de l'àmbit de l'Horta de València.  
- Un representant de les universitats públiques de l'àmbit de l'Horta de València.  
- Un representant dels sindicats.  
- Un representant de les entitats de distribució i de consum.  
- Un representant de les organitzacions de defensa del medi ambient i de territori.  
2. L'òrgan participatiu emetrà opinió sobre aquelles consultes que l'òrgan executiu li formule. Així mateix podrà demanar informació, realitzar consultes o qüestions d'aquells temes en els quals és competent el Consell de l'Horta de València.  
Article 17. L'òrgan operatiu i la gerència  
1. L'òrgan operatiu de caràcter tècnic, el constitueix el personal del consorci sota la direcció de la gerència, el lloc de la qual serà d'alta direcció, i podrà comptar amb l'ajuda de personal de les administracions que formen part del consorci. I sota la coordinació d'aquest realitzarà totes aquelles tasques que li encomane l'òrgan executiu o qui exercisca la presidència, especialment, la gestió del consorci. La gerència ha de tirar endavant totes les funcions pròpies del seu lloc i totes aquelles que l'òrgan executiu o la presidència li apoderen o deleguen, de conformitat amb els presents estatuts i amb el que dispose la normativa vigent.  
  
2. El personal al servei del consorci podrà ser funcionari o laboral i haurà de procedir exclusivament de les administracions participants. El seu règim jurídic serà el de l'Administració pública d'adscripció i les seues retribucions en cap cas podran superar les establides per a llocs de treball equivalents en aquelles. El personal funcionari de carrera que passe a formar part del consorci es mantindrà en situació de servei actiu en la seua administració d'origen.  
Excepcionalment, quan no resulte possible comptar amb personal procedent de les administracions participants en el consorci, ja que aquest consorci persegueix unes singularitats en les funcions que exercirà, podrà decidir la contractació de personal per a l'exercici d'aquestes funcions, en els termes establits en l'article 121 de la Llei 40/2015, d'1 d'octubre, de règim jurídic del sector públic. S'aplicaran els principis de mèrit i capacitat prèvia selecció amb proves i criteris objectius.  
  
3. L'ordenació del personal del consorci s'efectuarà per l'Òrgan Executiu, que aprovarà una relació de llocs de treball (RPT) en la qual s'indicaran els llocs ocupats per personal propi i el personal adscrit de les entitats consorciades, amb expressió dels requisits per a la seua ocupació i del seu cost. L'òrgan executiu podrà delegar aquestes funcions en la persona gerent.  
  
Article 18. Funcions de la gerència  
1. La gerència és l'òrgan d'administració que assumeix la direcció i la coordinació de la gestió del consorci. La persona física que ocupe la gerència serà designada per presidència del consorci, i no pot pertànyer als òrgans executiu i participatiu d'aquest.  
2. Desenvoluparà totes les funcions pròpies del seu lloc, en concret les de planificació, organització, direcció i control, així com totes aquelles que l'òrgan executiu o la presidència li apoderen, deleguen o encomanen, de conformitat amb els presents estatuts i amb el que dispose la normativa vigent.  
  
Article 19. Nomenament, substitució, suplència i representació dels òrgans  
1. Les administracions i les entitats que formaran part dels òrgans executiu i de participació elevaran, a qui tinga la titularitat de la conselleria amb competències en agricultura, una proposta de les persones que els representaran i de les suplents, podent ser aquestes últimes més d'una per titular, els qui seran nomenats mitjançant resolució del titular de la conselleria amb competències en agricultura.  
2. Tant l'Administració com les entitats privades procuraran incloure en el Consell un nombre de dones que permeta aconseguir una presència equilibrada.  
3. Les vacants dels membres del consell es cobriran amb els membres suplents designats a aquest efecte.  
4. Les persones membres en les quals concórrega la condició de càrrec superior o directiu de l'Administració, podran fer-se representar en les sessions del Consell de l'Horta de València per personal funcionari dependent d'elles que tinga rang de cap de servei o superior. Així mateix, podran assistir acompanyats per les persones que consideren oportunes en qualitat d'assessores.  
  
Article 20. Duració del mandat i cessament  
1. Les persones membres ho seran mentre exercisquen els seus càrrecs en l'Administració o en les entitats representades en el Consell, segons siga procedent, i han de cessar automàticament quan cessen en aquests. En cas de vacant per defunció o pèrdua del càrrec representatiu en qualsevol de les entitats consorciades, aquestes proposaran el corresponent substitut en els òrgans del Consorci en el termini de 15 dies. La persona que exercisca la titularitat de la conselleria competent en agricultura i desenvolupament rural podrà revocar en qualsevol moment els nomenaments a ella atribuïts, després del compliment de les disposicions legals aplicables en cada cas.  
2. La duració del mandat de les persones membres representants de l'Administració el nomenament de les quals no estiga vinculat a un càrrec públic serà indefinida, sense perjudici del seu cessament per la titular de la conselleria competent en agricultura a proposta de l'autoritat que va proposar el seu nomenament. Quan el nomenament estiguera vinculat a l'acompliment d'un càrrec públic, cessarien automàticament com a membres del Consell de l'Horta de València en deixar d'exercir el càrrec per raó del qual van ser nomenades.  
No obstant això, dins de cada mandat, es podrà variar la designació de les persones membres, titulars i suplents, a través del mateix procediment utilitzat per a la seua designació inicial. La designació d'una nova persona membre portarà aparellat el cessament de la persona que se substituïsca. La nova persona membre, si escau, exercirà el càrrec pel temps que li haguera correspost exercir-lo a la substituïda.  
3. Els representants dels ajuntaments de l'àmbit de l'Horta, excepte el de València, ho faran en representació del conjunt de municipis en el qual es troben inclosos en el Pla de desenvolupament agrari de l'Horta de València, els qui es reuniran periòdicament i adoptaran els acords i posicionaments per a portar a l'òrgan executiu. El període de cadascun dels representants serà màxim d'un any, després del qual serà designat un altre diferent dels ajuntaments inclosos en cadascun dels grups municipis. Asseguraran d'aquesta manera la presència de tots els ajuntaments en l'òrgan executiu del Consell de l'Horta de València.  
  
  
Article 21. Drets de les persones membres del Consell de l'Horta de València  
Les persones membres tenen dret a:  
a) Rebre, amb una antelació mínima de deu dies, la convocatòria que continga l'ordre del dia de les reunions, excepte en els casos en què la reunió siga convocada amb caràcter d'urgència. La informació sobre els temes que figuren en l'ordre del dia estarà a la disposició de les persones membres en igual termini.  
b) Assistir a les reunions del Consell i participar en els seus debats. No obstant això, hauran d'abstenir-se de fer-ho en els assumptes en els quals tinguen interés o que afecten persones, físiques o jurídiques, amb les quals estiguen o hagen estat unides per vincles professionals o de parentiu.  
c) Exercir el seu dret al vot, expressar el sentit del seu vot i els motius que el justifiquen i formular, quan ho estimen convenient, el seu vot particular sobre qualsevol qüestió sotmesa a votació. No podran abstenir-se en les votacions els qui tinguen la condició de membres del Consell per la seua qualitat d'autoritats o personal al servei de les administracions públiques.  
d) Obtenir la informació precisa per a complir les funcions assignades.  
e) Exercir quantes altres funcions siguen inherents a la seua condició.  
  
Article 22. Informació i comunicació electrònica  
El Consell de l'Horta de València ha de disposar d'una pàgina web corporativa i interactiva que permeta la realització de gestions i la presentació de documents a través de mitjans telemàtics o en suport informàtic. Seran d'aplicació obligatòria les normes en matèria de tramitació electrònica.  
  
Article 23. Sessions i funcionament  
1. De l'òrgan executiu:  
a) L'òrgan executiu es reunirà en sessió plenària ordinària 2 vegades a l'any. La convocatòria s'ha de fer amb una antelació mínima de 10 dies per part de la presidència. En la primera reunió anual s'hauran d'incloure i aprovar com a mínim quines de les propostes de l'òrgan consultiu s'han de dur a terme. En la segona reunió anual s'inclourà com a mínim en l'ordre del dia l'estat d'execució de les propostes.  
  
b) Es podran convocar sessions plenàries extraordinàries a proposta de la presidència o d'un 40 % dels membres de l'òrgan executiu. La presidència haurà de convocar la reunió en el terme màxim d'un mes des de la data de recepció de l'escrit de petició i la proposta d'ordre del dia. Les reunions extraordinàries seran totes aquelles que tinguen per objecte la resolució de qüestions que per les seues especials circumstàncies no puguen demorar-se fins a la celebració d'una reunió ordinària.  
  
c) La convocatòria ha de contindre, com a mínim, l'hora, el lloc i l'ordre del dia de la reunió, l'acta de la reunió anterior i la documentació necessària per a l'adopció d'acords sobre els temes a tractar. Les entitats representades en l'òrgan executiu podran proposar assumptes a incloure en l'ordre del dia, per a això efectuaran la corresponent proposta, amb antelació suficient, a la secretaria o a la presidència de l'òrgan executiu.  
  
d) Per a la vàlida constitució de l'òrgan executiu, a l'efecte de la celebració de sessions, deliberacions i adopció d'acords, és necessària la presència de la presidència i de la secretaria, o, si escau, de les persones substitutes, i la de la meitat, almenys, de les persones membres.  
  
e) De cada sessió que duga a terme l'òrgan executiu, la secretaria estendrà acta, que especificarà necessàriament els assistents, l'ordre del dia de la reunió, les circumstàncies del lloc i temps en què s'ha portat a terme, els punts principals de les deliberacions, així com el contingut dels acords adoptats. En l'acta podrà figurar, a sol·licitud dels respectius membres de l'òrgan, el vot contrari a l'acord adoptat, la seua abstenció i els motius que la justifiquen o el sentit del seu vot favorable. Així mateix, qualsevol membre té dret a sol·licitar la transcripció íntegra de la seua intervenció o proposta, sempre que aporte en el mateix moment, o en el termini que li assenyale la presidència, el text que es corresponga fidelment amb la seua intervenció, fent-lo així constar en l'acta o unint-se còpia a aquesta. Les actes s'aprovaran en la mateixa o en la següent sessió. No obstant això, la secretaria podrà emetre certificació sobre els acords específics que s'hagen adoptat, sense perjudici de la ulterior aprovació de l'acta. En les certificacions d'acords adoptats amb anterioritat a l'aprovació de l'acta es farà constar expressament aquesta circumstància.  
f) Es podran crear comissions, que tindran caràcter de grup de treball; qualsevol acord que prenguen haurà de ser ratificat per l'òrgan executiu. Donada la importància de la temàtica, com a mínim es crearan les comissions economicofinancera i la d'infraestructures agràries. Si fora necessari, les comissions podrien utilitzar els mateixos mecanismes de funcionament descrits per a l'òrgan executiu.  
2. De l'òrgan consultiu:  
a) L'òrgan consultiu s'ha de reunir de manera ordinària com a mínim dues vegades a l'any. La convocatòria s'ha de fer amb una antelació mínima de 10 dies per part de la presidència. En la primera reunió anual, que serà abans del mes de març, s'hauran d'incloure i aprovar com a mínim les propostes que es pretén que l'òrgan executiu aprove. En la segona reunió anual s'estudiarà l'avaluació de l'estat d'execució aportada per l'òrgan executiu.  
Les entitats representades en l'òrgan executiu podran proposar assumptes a incloure en l'ordre del dia; per a això efectuaran la corresponent proposta, amb antelació suficient, a la secretaria o a la presidència de l'òrgan consultiu.  
b) Es podran convocar sessions plenàries extraordinàries a proposta de la presidència o d'un 50 % dels membres de l'òrgan consultiu. La presidència haurà de convocar la reunió en el terme d'un mes des de la data de recepció de l'escrit de petició i la proposta d'ordre del dia. Les reunions extraordinàries seran totes aquelles que tinguen per objecte la resolució de qüestions que per les seues especials circumstàncies no puguen demorar-se fins a la celebració d'una reunió ordinària.  
  
c) La convocatòria contindrà, com a mínim, l'hora, el lloc i l'ordre del dia de la reunió, l'acta de la reunió anterior i la documentació necessària per a l'adopció d'acords sobre els temes a tractar. Les entitats representades en l'òrgan consultiu podran proposar assumptes a incloure en l'ordre del dia, per a això efectuaran la corresponent proposta, amb antelació suficient, a la secretaria o a la presidència de l'òrgan consultiu.  
  
d) Per a la vàlida constitució de l'òrgan consultiu, a l'efecte de la celebració de sessions, deliberacions i adopció d'acords, és necessària la presència de la presidència i de la secretaria, o, si escau, de les persones substitutes, i la de la meitat, almenys, de les persones membres.  
  
e) De cada sessió que duga a terme l'òrgan executiu, la secretaria estendrà acta, que especificarà necessàriament els assistents, l'ordre del dia de la reunió, les circumstàncies del lloc i temps en què s'ha portat a terme, els punts principals de les deliberacions, així com el contingut dels acords adoptats. En l'acta podrà figurar, a sol·licitud dels respectius membres de l'òrgan, el vot contrari a l'acord adoptat, la seua abstenció i els motius que la justifiquen o el sentit del seu vot favorable. Així mateix, qualsevol membre té dret a sol·licitar la transcripció íntegra de la seua intervenció o proposta, sempre que aporte en el mateix moment, o en el termini que li assenyale la presidència, el text que es corresponga fidelment amb la seua intervenció, cosa que haurà de fer constar en l'acta o adjuntarà una còpia a aquesta. Les actes s'aprovaran en la mateixa o en la següent sessió. No obstant això, la secretaria podrà emetre certificació sobre els acords específics que s'hagen adoptat, sense perjudici de la ulterior aprovació de l'acta. En les certificacions d'acords adoptats amb anterioritat a l'aprovació de l'acta es farà constar expressament aquesta circumstància.  
f) Es podran crear comissions, que tindran caràcter de grup de treball; qualsevol acord que prenguen haurà de ser ratificat per l'òrgan consultiu. Si fora necessari, les comissions podrien utilitzar els mateixos mecanismes de funcionament descrits per a l'òrgan consultiu.  
3. En tots dos òrgans col·legiats les decisions seran preses en consideració quan aquestes obtinguen la majoria simple en la corresponent votació. Cada membre del respectiu òrgan disposarà d'un vot, i no existirà el vot de qualitat per part de la presidència.  
Article 24. Modificació dels estatuts  
La modificació dels estatuts del consorci, s'aprovarà pel consell executiu, per majoria qualificada de dos terços, i haurà de ser ratificada per les entitats consorciades.  
  
CAPÍTOL IV  
Règim econòmic i financer  
  
Article 25. Règim econòmic i aportacions dels seus membres  
1. El règim econòmic del Consorci es basarà en els pressupostos anuals que acorde el seu òrgan executiu i s'ajustarà als requisits comptables vigents que s'estableixen per al sector públic administratiu valencià. La gestió pressupostària, comptabilitat i control intern de la gestió economicofinancera del Consorci s'efectuarà conformement amb la legislació del sector públic administratiu valencià.  
2. Les aportacions dels seus membres seran les que s'establisquen en els pressupostos de cadascuna de les administracions que formen part del consorci. Per a la resta d'entitats que formen part del consorci serà voluntària la seua aportació. No obstant això, en aplicació del principi de responsabilitat que regula la normativa sobre la matèria, el consorci no podrà realitzar aquelles activitats que per incompliment dels compromisos pressupostaris de finançament no puguen ser executades. Així mateix, el pressupost del Consorci s'ajustarà a les aportacions que s'establisquen en els pressupostos de les entitats consorciades i als ingressos que aquest puga obtindre dels contemplats en l'article 27 d'aquests estatuts.  
El percentatge inicial de participació dels membres serà d'un 55 % per a la Generalitat Valenciana, un 36 % per a la Diputació de València i un 9 % per a l'Ajuntament de València.  
Cada municipi que s'adherisca amb posterioritat participarà amb el percentatge que tinga d'horta respecte al total d'horta de l'àmbit de la Llei 5/2018. En tot cas la Generalitat Valenciana serà el membre amb major aportació. Podrà existir un component variable de les aportacions en funció dels encàrrecs realitzats al consorci. S'ha de fer una memòria econòmica anual en la qual figure el percentatge de participació anual de cadascuna de les entitats participants.  
  
Article 26. Patrimoni i béns  
El Consell de l'Horta de València tindrà patrimoni propi per al compliment de les seues finalitats, integrat pel conjunt de béns, drets i obligacions que siga titular, d'acord amb el que es disposa en l'article 43 de la Llei 5/2018, de 6 de març, de la Generalitat, de l'Horta de València. I serà d'aplicació obligatòria la normativa patrimonial que es conté en la Llei 33/2003, de 3 de novembre, del patrimoni de les administracions públiques, en els seus preceptes bàsics, i la Llei 14/2003, de patrimoni de la Generalitat, o normatives que les substituïsquen, amb caràcter preferent a la normativa civil i mercantil.  
  
Article 27. Recursos econòmics i el seu control  
1. Els recursos econòmics del Consell de l'Horta de València procedeixen de:  
a) La gestió del seu patrimoni i d'aquell la gestió del qual se li encomane, incloent taxes i preus públics que s'hagen de satisfer, entre altres, per la utilització d'instal·lacions i serveis.  
b) La realització d'activitats econòmiques relacionades amb el seu objecte.  
c) Els fons procedents de la Unió Europea que li puguen ser assignats, així com les aportacions i subvencions procedents de les diferents administracions públiques.  
d) Els recursos de naturalesa fiscal o tributària que, si escau, es puguen crear, i els procedents de la gestió urbanística o del patrimoni públic de sòl dels municipis que formen part de l'àmbit de l'Horta.  
  
e) Les operacions d'endeutament que poguera concertar, així com les donacions, llegats i altres aportacions d'entitats privades i persones físiques.  
f) Els ingressos públics derivats dels cànons satisfets pels promotors d'usos i activitats que s'implanten en l'Horta sense necessitat de declaració d'interés comunitari que puguen autoritzar-se pel pla d'acció territorial.  
g) Les aportacions que realitzen les entitats que l'integren.  
h) Qualsevol altre ingrés que obtinga emparat en la legislació vigent per al compliment dels seus objectius.  
2. Els recursos econòmics del Consell de l'Horta de València podran ser alienats, gravats i cedits d'acord amb el que s'estableix en la legislació del sector públic administratiu. El seu control comptable i financer s'efectuarà d'acord amb la legislació de la Generalitat en matèria d'hisenda pública.  
  
CAPÍTOL V  
Incorporacions, separacions i dissolució  
  
Article 28. Incorporacions i separacions  
1. Amb posterioritat a la constitució del Consorci, només podran incorporar-s'hi les entitats que assenyala l'article 42 de la Llei 5/2018, de 6 de març, de la Generalitat, de l'Horta de València, que no ho hagen fet en la seua constitució. La incorporació es produirà després d'haver presentat l'escrit de sol·licitud, amb un certificat, adjunt, de la seua aprovació per l'òrgan competent de l'entitat sol·licitant, segons el model inclòs en annex als presents estatuts. L'òrgan executiu aprovarà l'acord de la seua incorporació i les condicions d'aquesta, que hauran de ser iguals a la d'entitats similars, i serà efectiva quan haja complit aquestes condicions. Serà denegada si no es compleixen les condicions aprovades per l'òrgan executiu per a la seua incorporació.  
  
2. Els membres del Consorci podran separar-se d'aquest en qualsevol moment. El dret de separació haurà d'exercitar-se mitjançant escrit notificat al màxim òrgan de govern del consorci. En l'escrit haurà de fer-se constar, si escau, l'incompliment que motiva la separació, la formulació de requeriment previ del seu compliment i el transcurs del termini atorgat per a complir després del requeriment, d'acord amb el que s'estableix en l'article 125 de la Llei 40/2015 o normativa que la substituïsca, i supletòriament el Codi Civil, aplicant-se els efectes de l'article 126 de la Llei 40/2015 o normativa que la substituïsca.  
  
  
Article 29. Causes de dissolució  
1. La dissolució del Consorci es produirà:  
a) Per derogació de la Llei 5/2018 sense existència de norma que la substituïsca.  
b) Per impossibilitat de complir les finalitats que li són pròpies.  
c) Per acord unànime de les entitats consorciades.  
d) Per separació d'una o diverses entitats, si amb això el Consorci resulta inoperant.  
e) Per transformació del Consorci en un altre ens.  
2. La separació d'un o diversos membres del Consorci no produeix la dissolució d'aquest, mentre continuen romanent en el consorci, almenys, dues administracions.  
  
Article 30. Procediment de dissolució  
1. L'òrgan executiu podrà acordar per majoria absoluta la dissolució i determinarà la manera de conducta en la liquidació dels béns del Consorci, satisfer deutes si n'hi haguera, així com la reversió de les obres i les instal·lacions que posseïra.  
2. Si s'aprovarà la dissolució, s'aplicarà el procediment que regula l'article 127 de la Llei 40/2015, la normativa autonòmica sobre la matèria, i supletòriament l'article 97 de la Llei 40/2015 i, en defecte d'això, la normativa sobre societats de capital, o la normativa que els substituïsca.  
  
  
ANNEX  
Model de certificat d'adhesió com a membre   
del Consorci de l'Horta de València  
  
(Nom i càrrec de la persona que certifica, normalment el/la secretari/ària de l'ajuntament o de l'entitat), domiciliada a (domicili social i CIF de la institució)  
  
CERTIFICA:  
Que en la reunió del (Òrgan que acorda sol·licitar l'ingrés) de data (data), es van prendre els següents acords:  
Primer. Sol·licitar l'ingrés de (Ajuntament o entitat) en el Consorci Consell de l'Horta de València i acceptar el contingut dels estatuts del Consorci i de les obligacions que es deriven de formar part d'aquest.  
  
Segon. Designar (nom de la persona que ha de representar l'ajuntament o entitat, DNI i càrrec d'aquesta) com a representant de (denominació de l'ajuntament o entitat) en el Consorci Consell de l'Horta de València.  
  
I per deixar-ne constància, signe aquest certificat (amb el vistiplau del president de l'òrgan col·legiat, això és opcional).  
  
(Lloc i data)  
  
(Signatura i segell)